ರೋಹಿಣಿ ಸಿಂಧೂರಿ ಬಯೋಪಿಕ್ ಸಿನಿಮಾ ಬಗ್ಗೆ ಸಾ.ರಾ.ಮಹೇಶ್ ಹೇಳಿದ್ದೇನು ಗೊತ್ತಾ..? ಮೈಸೂರು : ಮೈಸೂರಿನಲ್ಲಿ ಶಾಸಕ ಸಾ.ರಾ.ಮಹೇಶ್ ಹಾಗೂ ಐಎಎಸ್ ಅಧಿಕಾರಿ ರೋಹಿಣಿ ಸಿಂಧೂರಿ ನಡುವಿನ ವಾಕ್ಸಮರ ಮುಂದುವರಿದಿದೆ. ರೋಹಿಣಿ ಸಿಂಧೂರಿ ವಿರುದ್ಧವಾಗಿ ಪ್ರಸ್ತಾಪಿಸಿದ್ದ 10 ಅಂಶಗಳನ್ನು ಉಲ್ಲೇಖಿಸಿ ಸಿಎಂ ಯಡಿಯೂರಪ್ಪ ಅವರಿಗೆ ಪತ್ರ ಬರೆದಿದ್ದೇನೆ. ರೋಹಿಣಿ ಸಿಂಧೂರಿ ಪರವಾಗಿ ಸಿನಿಮಾ ಮಾಡಿದ್ರೆ, ನಾನು ವಿರುದ್ಧವಾಗಿ ಸಿನಿಮಾ ಮಾಡಿಸುತ್ತೇನೆ ಅಂತ ಗುಡುಗಿದ್ದಾರೆ. ಮೈಸೂರು ಜಿಲ್ಲಾಧಿಕಾರಿಯಾಗಿದ್ದ ರೋಹಿಣಿ ಸಿಂಧೂರಿ ವರ್ಗಾವಣೆ ಆಗಿ ನಾಲ್ಕು ದಿನಗಳಾಗಿವೆ. ಅವರು ಮೈಸೂರಿಗೆ ಕಾಲಿಟ್ಟ ದಿನದಿಂದಲೂ ಒಂದಿಲ್ಲೊಂದು ಆರೋಪ ಮಾಡುತ್ತಲೇ ಬಂದಿದ್ದ ಶಾಸಕ ಸಾ.ರಾ.ಮಹೇಶ್, ವರ್ಗಾವಣೆ ಬಳಿಕವೂ ವಾಗ್ದಾಳಿ ಮುಂದುವರಿಸಿದ್ದಾರೆ. ಮೈಸೂರಿನಲ್ಲಿಂದು ಸುದ್ದಿಗೋಷ್ಠಿ ನಡೆಸಿದ ಅವರು, ಮತ್ತಷ್ಟು ಹಗರಣಗಳ ಬಗ್ಗೆ ಆರೋಪ ಮಾಡಿದ್ರು. ಜಿಲ್ಲಾಧಿಕಾರಿ ಕಚೇರಿಗೆ ಸಾಮಾನ್ಯವಾಗಿ 34 ಸಾವಿರ ರೂ. ಕರೆಂಟ್ ಬಿಲ್ ಬರುತ್ತೆ. ಆದ್ರೆ ರೋಹಿಣಿ ಸಿಂಧೂರಿ ಅವರಿದ್ದ ಸಂದರ್ಭದಲ್ಲಿ ಡಿಸಿ ಮನೆಗೆ ಬರೋಬ್ಬರಿ 50 ಸಾವಿರ ರೂ. ವಿದ್ಯುತ್ ಬಿಲ್ ಬಂದಿದೆ ಅಂತ ಆರೋಪಿಸಿದ್ರು. ಅವರು ಸಿಂಗಮ್ಮೋ ಅಥವಾ ಸಿಂಗಳೀಕನೋ ಅಂತ ಟೀಕಿಸಿದ್ರು. ಜಿಲ್ಲಾಧಿಕಾರಿ ಗೃಹ ಕಚೇರಿಯಲ್ಲಿ ಈಜುಕೊಳ ಮತ್ತು ಜಿಮ್ ನಿರ್ಮಾಣ, ಕಾನೂನು ಬಾಹಿರವಾಗಿ 16 ಲಕ್ಷ ರೂ. ಬಳಸಿ ನವೀಕರಣ ಮಾಡಿರೋದು, ಆಂಧ್ರಪ್ರದೇಶದ ತಿರುಪತಿ ದೇವಾಲಯಕ್ಕೆ 200 ಕೋಟಿ ರೂ. ಯೋಜನೆ ಹೀಗೆ 10 ಅಂಶಗಳನ್ನು ಪತ್ರದಲ್ಲಿ ಉಲ್ಲೇಖಿಸಲಾಗಿದೆ. ಈಗಾಗಲೇ ಮುಖ್ಯಮಂತ್ರಿ ಯಡಿಯೂರಪ್ಪ ಅವರಿಗೆ ಪತ್ರ ಬರೆದಿದ್ದೇನೆ. ಅವರು ತನಿಖೆ ಮಾಡಿಸಿ ಕ್ರಮ ಕೈಗೊಳ್ಳದೇ ಇದ್ದರೆ ವಿಧಾನಸಭೆಯಲ್ಲಿ ಹೋರಾಟ ಮುಂದುವರಿಸುತ್ತೇನೆ ಅಂತ ಶಾಸಕ ಸಾ.ರಾ.ಮಹೇಶ್ ತಿಳಿಸಿದ್ದಾರೆ. ಇನ್ನು ಭೂ ಮಾಫಿಯಾಕ್ಕೆ ಕೈ ಹಾಕಿದ ಫಲವಾಗಿ ರೋಹಿಣಿ ಸಿಂಧೂರಿ ವರ್ಗಾವಣೆ ಆಯ್ತು ಅನ್ನುವ ಚರ್ಚೆಯನ್ನು ಸಾ.ರಾ.ಮಹೇಶ್ ಅಲ್ಲಗಳೆದಿದ್ದಾರೆ. 7 ತಿಂಗಳು ಜಿಲ್ಲಾಧಿಕಾರಿಯಾಗಿದ್ದ ಅವಧಿಯಲ್ಲಿ ಮೈಸೂರು ಜಿಲ್ಲೆ ಎಲ್ಲಾದರೂ ಕೇವಲ ಒಂದು ಗುಂಟೆ ಸರ್ಕಾರಿ ಜಾಗದ ಒತ್ತುವರಿ ತೆರವು ಮಾಡಿದ್ದರೂ ತೋರಿಸಿ ಅಂತ ಸವಾಲು ಹಾಕಿದ್ದಾರೆ. ರೋಹಿಣಿ ಸಿಂಧೂರಿ ಬಗ್ಗೆ ಭಾರತ ಸಿಂಧೂರಿ ಎನ್ನುವ ಸಿನಿಮಾ ಬರುತ್ತಿರುವ ಬಗ್ಗೆಯೂ ಶಾಸಕ ಸಾ.ರಾ.ಮಹೇಶ್ ಟಾಂಗ್ ಕೊಟ್ಟಿದ್ದಾರೆ. ಕರ್ನಾಟಕದ ರೈತನ ಮಗನಾಗಿದ್ದ ಐಎಎಸ್ ಅಧಿಕಾರಿ ಹೇಗೆ ಮೃತಪಟ್ಟರು ಎನ್ನುವ ಬಗ್ಗೆಯೂ ಸಿನಿಮಾ ಮಾಡುತ್ತೇವೆ ಅಂತ ದಿವಂಗತ ಡಿ.ಕೆ.ರವಿ ಹೆಸರು ಹೇಳದೆ ವೈಯಕ್ತಿಕ ವಿಚಾರಕ್ಕೂ ಕೈ ಹಾಕಲು ಹೊರಟಿದ್ದಾರೆ. ಒಟ್ಟಾರೆ ರೋಹಿಣಿ ಸಿಂಧೂರಿ ವರ್ಗಾವಣೆಯಾದರೂ ಸಾ.ರಾ.ಮಹೇಶ್ ವಾಗ್ದಾಳಿ ಮುಂದುವರಿಸಿದ್ದು, ಮಳೆ ನಿಂತರೂ ಹನಿ ನಿಲ್ಲುವುದಿಲ್ಲ ಎಂಬಂತಾಗಿದೆ ಮೈಸೂರು ಸಮರ. Share Continue Reading